Il-kamra tan-negozji ż-żgħar il-GRTU trid li l-Gwardjani Lokali jibdew jagħlqu għajn u ma jagħtux ċitazzjonijiet bl-addoċċ lill-ħaddiema li jkunu qegħdin iqassmu x-xogħol fil-ħwienet meta dawn ma jsibux fejn jipparkjaw. Il-GRTU ppreżentat għadd ta’ proposti lis-Segretarju Parlamentari Jose Hererra dwar kif is-sistema tal-infurzar lokali għandha tgħin u mhux ixxekkel in-negozji. Marcel Mizzi, Viċi President tal-GRTU appella lil Gvern biex jiżgura li s-sistema nazzjonalizzata tkun aħjar minn kif inhi f’idejn il-privat. Il-GRTU qalet li n-negozji jgergru li l-gwardjani qed ixekklu x-xogħol meta jagħtu ċitazzjonijiet bl-addoċċ anke lil ħaddiema li jieqfu biex iqassmu x-xogħol fil-ħwienet. Is-sur Mizzi qal li għandha tissaħħaħ is-sistema ta’ parkegg riservat għal dan il-għan. “Inħossu wkoll li f’ċerti każi fejn mhemmx loading bay jew din tkun mimlija għandu jithalla jipparkja fuq il-bankina basta ma twaqqafx il-flow tat-traffiku, imma f’dak il-każ li inti qiegħed viċin, mhux talli ma jagħtihx ticket, iżda joqgħod naqra għassa għal ftit ħin biex ikun jista’ jsib ix-xogħol”, qal is-Sur Mizzi. Il-GRTU sostniet li l-Gwardjani Lokali għandhom iwissu mhux jimmultaw sewwieqa li jiksru l-liġi għall-ewwel darba. Madankollu qalet li taqbel li m’għandux ikun hemm ħniena ma’ min jikser il-liġi ta’ spiss. Is-Segretarju Parlamentari Herrera qal li se janalizza l-proposti iżda qal ħafna minnhom huma pożittivi.